DOHOME ต้นทุนกลืนกินกำไร.!
ดูเหมือนมาตรการรัฐก่อนหน้านี้ไม่ว่าจะเป็นช้อปดีมีคืน หรือเราเที่ยวด้วยกัน ถูกหมายมั่นปั้นมือว่าจะเป็นยาโด๊ปกำไรในไตรมาสแรกปีนี้ของหุ้นค้าปลีก
ดูเหมือนมาตรการรัฐก่อนหน้านี้ไม่ว่าจะเป็นช้อปดีมีคืน หรือเราเที่ยวด้วยกัน ถูกหมายมั่นปั้นมือว่าจะเป็นยาโด๊ปกำไรในไตรมาสแรกปีนี้ของหุ้นค้าปลีก
9 พ.ค. 2566

ดูเหมือนมาตรการรัฐก่อนหน้านี้ไม่ว่าจะเป็นช้อปดีมีคืน หรือเราเที่ยวด้วยกัน ถูกหมายมั่นปั้นมือว่าจะเป็นยาโด๊ปกำไรในไตรมาสแรกปีนี้ของหุ้นกลุ่มค้าปลีก โดยเฉพาะที่เกี่ยวข้องกับวัสดุก่อสร้างให้เด่นให้ปัง หนึ่งในนั้นคือ บริษัท ดูโฮม จำกัด (มหาชน) หรือ DOHOME
ซึ่งนอกจากปัจจัยข้างต้นแล้ว DOHOME ยังถูกมองว่ามีปัจจัยเฉพาะตัวจากการรับรู้ค่าประกันความเสียหายจากเหตุการณ์น้ำท่วมสาขาอุบลราชธานีเข้ามาในไตรมาส 1/2566 ที่จะหนุนให้กำไรเติบโตกระโดดโลดเต้นอีกด้วย…
แต่ไหงเปิดงบไตรมาสแรกออกมา กำไรสุทธิของ DOHOME วูบหายไปตั้ง 43.8% เหลือแค่ 258.35 ล้านบาท เทียบกับไตรมาส 1/2565 ที่มีกำไรสุทธิ 459.53 ล้านบาท
ช่างน่าผิดหวังจริง ๆ…
ว่าแต่เกิดอิหยังกับ DOHOME กันล่ะเนี่ย..? กำไรถึงได้ทรุดขนาดนี้…
ถ้าไปดูไส้ใน…ขาของรายได้แม้โตไม่มาก แต่ยังโตได้นะ ที่ 1.9% อยู่ที่ 8,514.62 ล้านบาท แบ่งเป็น รายได้จากการขาย 8,375.16 ล้านบาท เพิ่มขึ้น 1.6% รายได้ค่าบริการ 86.43 ล้านบาท เพิ่มขึ้น 18.3% รายได้จากการขายและบริการ 8,461.59 ล้านบาท เพิ่มขึ้น 1.7% และรายได้อื่น ๆ 53.03 ล้านบาท เพิ่มขึ้น 26.1%
ขณะที่ขาของต้นทุน ประกอบด้วย ต้นทุนขาย 7,064.93 ล้านบาท เพิ่มขึ้น 3.1% ส่วนค่าใช้จ่ายในการขายและบริหาร เพิ่มขึ้น 14.5% อยู่ที่ 1,000.68 ล้านบาท มีสาเหตุหลักมาจากการเพิ่มขึ้นของค่าใช้จ่ายของสาขาใหม่ เช่น ค่าใช้จ่ายพนักงาน ค่าเสื่อมราคาทรัพย์สิน เป็นต้น การเพิ่มขึ้นของค่าใช้จ่ายสาธารณูปโภคจากราคาค่าไฟฟ้าที่เพิ่มสูงขึ้น และค่าใช้จ่ายอื่น ๆ อยู่ที่ 6.38 ล้านบาท เพิ่มขึ้น 1,552.1%
ด้านต้นทุนทางการเงิน อยู่ที่ 122.47 ล้านบาท เพิ่มขึ้น 81.7% จากอัตราดอกเบี้ยที่ปรับเพิ่มขึ้นตามสถานการณ์การปรับเพิ่มขึ้นของดอกเบี้ยนโยบาย
อ้อ…ที่แท้ DOHOME ถูกต้นทุนกลืนกินกำไรนี่เอง..!!
โดยในไตรมาสนี้ DOHOME มีกำไรขั้นต้นอยู่ที่ 1,396.66 ล้านบาท ลดลงจาก 1,464.95 ล้านบาท ในไตรมาส 1/2565 และมีอัตรากำไรขั้นต้นอยู่ที่ระดับ 16.5% ลดลงจากระดับ 17.6% ในไตรมาส 1/2565 อันเป็นผลมาจากต้นทุนสินค้าเหล็กที่สูงขึ้นนั่นเอง
ส่วนการรับรู้ค่าประกันความเสียหายจากเหตุการณ์น้ำท่วมสาขาอุบลราชธานี ก็ยังไม่เกิดขึ้นในไตรมาสนี้นะ คาดจะเลื่อนไปรับรู้ในไตรมาส 2/2566 แทน
มิน่าล่ะ พอเห็นตัวเลขบรรทัดสุดท้ายแล้ว เกิดอาการเซ็งเป็ดไปตาม ๆ กัน…
แต่เอาเถอะ…อย่างน้อย ๆ นักวิเคราะห์ก็ไม่ได้มองลบต่อ DOHOME นะ…
โดย บล.ดาโอ ยังคงประมาณการกำไรปี 2566 ไว้ที่ 1,300 ล้านบาท เติบโต 62% จากปีก่อน จากราคาเหล็กที่ผันผวนน้อยลง มองแนวโน้มกำไรช่วงที่เหลือของปียังฟื้นตัวได้ อย่างไรก็ตามการขยายสาขาอยู่ในช่วงครึ่งปีหลัง ทำให้คาดเห็นรายได้จากสาขาใหม่ค่อนข้างจำกัด และยังคาดจะเห็นการฟื้นตัวของอัตรากำไรขั้นต้นต่อเนื่องในช่วงครึ่งปีหลัง รวมถึงราคาเหล็กที่ผันผวนน้อยลง และปริมาณ inventory ที่ต้นทุนสูงเริ่มหมดไป
ก็ต้องติดตามกันต่อไปว่า ไตรมาสที่เหลือปีนี้ผลประกอบการของ DOHOME จะฟื้นจริงมั้ย..?
แต่ถ้าไม่…คงต้องร้องเพลงถอยดีกว่า…ไม่เอาดีกว่า แล้วล่ะ..!!
…อิ อิ อิ…